# ՀԻՄՆԱՎՈՐՈՒՄ

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀՈՂԵՐԻ ԴԵԳՐԱԴԱՑԻԱՅԻ**

**ՉԵԶՈՔԱՑՄԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

1. **Ընթացիկ իրավիճակը և իրավական ակտի ընդունման անհրաժեշտությունը**

Սույն նախագծի ընդունման անհրաժեշտությունը բխում է Հայաստանի Հանրապետության կառավարության 2015թ. մայիսի 27-ի նիստի N 23 արձանագրային որոշմամբ հաստատված հավելվածի աղյուսակ 12-ի կետ 2.6-ի և Հայաստանի Հանրապետության կառավարության 2019 թ. հունվարի 31-ի N 68-Լ որոշմամբ հաստատված հավելվածի կետ 1-ի պահանջներից:

Նախագծով հանրապետությունում նախատեսվում է ապահովել հողերի դեգրադացիայի դադարեցումը՝ հողերի դեգրադացիայի չեզոքացման վիճակին հասնելու (դեգրադացիայի և վերականգնման հավասարակշռեցման) միջոցով: Դրա համար անհրաժեշտ է համակարգել և իրականացնել հողերի պահպանման, վերականգնման, կայուն կառավարման և օգտագործման աշխատանքները՝ մոնիթորինգի համար օգտագործելով նաև ցամաքային տարածքի ծածկութի տարեկան տվյալները (ՀՀ կառավարության 2019թ. ապրիլի 11-ի N 431-Ն որոշում): Բոլոր տեսակի հողերը դեգրադացվում են բնական և/կամ մարդածին պատճառներով, պատճառները տարբեր կարող են լինել: Բացի հողերի դեդեգրադացիայից կա նաև դրան հակադիր այլ գործընթաց՝ հողերի վերականգնում (բնական և/կամ մարդածին): Հողերի դեգրադացիայի չեզոքացումը կամ զրոյական դեգրադացիան այլ կերպ ասած այն վիճակն է, երբ դեգրադացիան և վերականգնումը գտնվում են հավասարակշռված վիճակում, կամ վերականգնումն ավելի արագ է ընթանում քան դեգրադացիան: 2015թ. ընդունված Կայուն զարգացման նպատակ 15-ի թիրախ 15.3-ի համաձայն նախատեսվում է մինչև 2030 թվականը դեգրադացված հողերի վերականգնում, ձգտելով աշխարհում հասնելու հողերի դեգրադացիայի չեզոքացման (կամ հողերի զրոյական դեգրադացիա) վիճակին:

1992 թվականին «Երկրի գագաթնաժողովում» ընդունվեց շրջակա միջավայրի և կայուն զարգացման մասին Ռիո դե Ժանեյրոյի հռչակագիրը: 2012 թվականի «Ռիո դե Ժանեյրոյի հռչակագրի» ընդունումից 20 տարի անց տեղի ունեցավ ՄԱԿ-ի Կայուն զարգացման համաժողովը, ինչը նաև հայտնի է «Ռիո+20» անվանումով:

Ռիո+20-ի ավարտական զեկույցում նշված է, որ անապատացումը, հողի դեգրադացիան և երաշտը գլոբալ խնդիրներ են, որոնց լուծումը հողերի դեգրադացիայի չեզոքացման վիճակին հասնելն է ռեսուրսների մոբիլիզացման միջոցով:

ՄԱԿ-ի Գլխավոր վեհաժողովի կողմից 2015 թվականի սեպտեմբերին ընդունված կայուն զարգացման նպատակ 15-ում ամրագրված է «ցամաքային էկոհամակարգերի պահպանություն, վերականգնում և կայուն օգտագործման խթանում, անտառների կայուն կառավարում, պայքար անապատացման դեմ, հողերի դեգրադացիայի գործընթացի դադարեցում ու հետշրջում և կենսաբազմազանության կորստի դադարեցում», իսկ թիրախ 15.3-ում ամրագրված է «մինչև 2030 թվականը անապատացման դեմ պայքար և դեգրադացված հողերի վերականգնում, այդ թվում` անապատացման, երաշտների և ջրհեղեղների հետևանքով վնասված հողերի՝ ձգտելով աշխարհում հասնելու հողերի դեդրադացիայի չեզոքացման վիճակին»:

Համաձայն ՄԱԿ-ի «Անապատացման դեմ պայքարի» կոնվենցիա հոդված 2-ի՝ կոնվենցիայի հիմնական նպատակներից է ապահովել երկրների կայուն զարգացումը, իսկ հոդված 5-ով ամրագրված է, որ ազդեցության ենթարկված պետությունները պարտավորվում են բարենպաստ մթնոլորտ ստեղծել համապատասխան գործող օրենսդրության պատշաճ հզորացման միջոցով: Համաձայն ՄԱԿ-ի «Անապատացման դեմ պայքարի» կոնվենցիայի Կողմերի Կոնֆերանսի 3/COP.13 որոշման 1-ին կետի՝ Կողմ երկրներին առաջարկվում է հողերի դեգրադացիայի չեզոքացմանը հասնելու համար ձևակերպել կամավոր նպատակներ/նպատակային ցուցանիշներ, որոնք պետք է կապված լինեն կայուն զարգացման նպատակներին հասնելու ազգային օրակարգի հետ՝ ստեղծելով ռեսուրսների մոբիլիզացիայի, ինչպես նաև կլիմայի ու կենսաբազմազանության ոլորտում փոխկապվածության պայմաններ:

2015 թվականին ՀՀ բնապահպանության նախարարության կողմից իրականացվել է «Դեպի հողերի դեգրադացիայի չեզոքացման վիճակին հասնելը. գաղափարը Հայաստանում գործնականում կիրառելի դարձնելու մասին» պիլոտային ծրագիրը: Ծրագրին մասնակցեցին աշխարհի 14 երկրներ (Ալժիր, Հայաստան, Բելառուս, Բուտան, Չադ, Չիլի, Կոստա-Ռիկա, Էֆիյոպիա, Գռենադա, Ինդոնեզիա, Իտալիա, Նամիբիա, Սենեգալ, Թուրքիա): Արդյունքում հնարավոր եղավ նաև մշակել Հայաստանում հողերի դեգրադացիայի չեզոքացման հասնելու համար ազգային կամավոր գլոբալ նպատակը:

Նախագծով որպես ազգային նպատակ առաջարկվում է՝ մինչև 2040 թվականը հողում (ստորգետնյա և վերգետնյա հատվածներում) օրգանական ածխածնի պաշարների ավելացում և դրանք, 2015 թվականի վիճակի համեմատ, ավելացնել 1.5 %-ով:»: Ազգային նպատակին հասնելու հիմնական խնդիրներն են.

1) դադարեցնել գյուղատնտեսական հողերի դեգրադացիան.

2) նպաստել Հայաստանի Հանրապետության կառավարության 2005 թվականի հուլիսի 21-ի N 1232-Ն որոշմամբ հաստատված ազգային ծրագրի իրականացմանը.

3) նպաստել անտառային տնտեսության կառավարման բարելավման աշխատանքներին.

4) բարելավել հանրապետության արոտավայրերի կառավարումը:

Հողում (ստորգետնյա և վերգետնյա հատվածներում) օրգանական ածխածնի պաշարների արժեքների հաշվարկը կատարվել է 2015 և 2019 թվականների համար հիմնվելով Կլիմայի փոփոխության հարցերով փորձագետների միջկառավարական խմբի (IPCC) կողմից մշակված մեթոդիկայի վրա: Հողում (ստորգետնյա և վերգետնյա հատվածներում) օրգանական ածխածնի քանակությունները հաշվարկվել են հիմք ընդունելով տվյալ տարվա համար հաստատված **Հայաստանի Հանրապետության հողային ֆոնդի առկայության և բաշխման մասին հաշվետվությունները (հողային բալանս): 2005թ. մինչ 2019թ. հողային բալանսներն առկա են:**

**2015թ. ընդունվեց Կայուն զարգացման նպատակները՝ այդ իսկ պատճառով 2015թ. հողային բալանսն ընդունվում է որպես եկող տարիների համար հաշվարկման կետ:**

Հողում (ստորգետնյա և վերգետնյա հատվածներում) օրգանական ածխածնի քանակությունները հաշվարկվել **են հիմնվելով 2015 և 2019թթ. հողային բալանսների վրա:** Հաշվարկը ցույց է տվել, որ 2015թ. այն կազմել է 181434500տ, 2019թ.՝ 181536000տ: Այսինքն 2015-2019թթ. նկատվում է ավելացում՝ պլյուս 101 500տ:

2040թ. նախատեսվում է հողում (ստորգետնյա և վերգետնյա հատվածներում) օրգանական ածխածնի քանակությունն ավելացնել 1,5% (2721517տ), այսինքն 25 տարիների ընթացքում տարեկան պետք է ավելացնել 108860.7տ: Սա համարժեք է տարեկան 700հա նոր անտառի հիմնմանը, եթե ընդունենք, որ այլ բարելավումներ չեն իրականացվելու:

ՄԱԿ-ի «Անապատացման դեմ պայքարի» կոնվենցիայի համապատասխան որոշմամբ սահմանված կարգով 2022թ. նախատեսվում է մշակել և ներկայացնել Հայաստանում ՄԱԿ-ի «Անապատացման դեմ պայքարի» կոնվենցիայի իրականացման մասին հերթական Ազգային զեկույց (զեկույցները մշակվում և ներկայացվում են 4 տարին մեկ), որի շրջանակում պետք է ներկայացնել նաև տեղեկատվություն համապատասխան տարիների համար հողում (ստորգետնյա և վերգետնյա հատվածներում) օրգանական ածխածնի քանակի վերաբերյալ:

Ներկայումս ՄԱԿ-ի Պարենի և գյուղատնտեսության կազմակերպության կողմից (FAO) մեկնարկել է «Հայաստանում հողերի դեգրադացիայի չեզոքացման շրջանակներում հանձնառությունների/պարտականությունների իրականացումը՝ դեգրադացված մարգագետինների կայուն կառավարման և վերականգնման միջոցով» դրամաշնորհային ծրագրի մշակման աշխատանքները: Ծրագիրը նախատեսվում է իրականացնել 2021-2024 թվականների ընթացքում: Ծրագիրն ունենալու է մի շարք բաղադրիչներ (օրենսդրության բարելավում, նոր տեխնոլոգիաների ներդրում, իրազեկության բարձրացում, քարտեզագրում և այլն): Թիրախային տարածքները են ընտրվել Հայաստանի հյուսիսում՝ Լոռու և հարավում՝ Սյունիքի մարզերը:

Բացի այդ Կանաչ Կլիմայի Հիմնադրամի (GCF) խորհուրդը 2020 թվականի օգոստոսին հաստատել է «Հայաստանի անտառների կայունություն, հարմարվողականության և գյուղական զարգացման բարելավում մեղմման միջոցով» դրամաշնորհային ծրագիրը։ Տվյալ ծրագրում Կանաչ Կլիմայի Հիմնադրամի ֆինանսավորումը կազմելու է տասը միլիոն ԱՄՆ դոլար։ Ծրագիրը նախատեսվում է իրականացնել 2021-2029 թվականների ընթացքում: Ծրագիրը միտված է ՀՀ տարածքում ջերմոցային գազերի արտանետումների կրճատմանը, անտառների կայունության բարելավմանը, ինչպես նաև հարմարվողականության բարձրացմանը։ Ծրագիրն իրականացվելու է Շրջակա միջավայրի նախարարության «Բնապահպանական Ծրագրերի Իրականացման Գրասենյակ» ՊՀ-ի և Պարենի և գյուղատնտեսության կազմակերպության կողմից։ Ծրագիրն ունենալու է մի շարք բաղադրիչներ (անտառային օրենսդրության բարելավում, դեգրադացված անտառային տարածքների վերականգնում, անտառապատում, վառելափայտի սպառման նվազեցում նոր տեխնոլոգիաների ներդրման միջոցով, անտառների կառավարում արդյունավետության բարձրացում, բնակչության իրազեկության բարձրացում, էներգաարդյունավետության բարձրացում և այլն): Թիրախային տարածքներ են ընտրվել Հայաստանի հյուսիսում՝ Լոռու և հարավում՝ Սյունիքի մարզերը:

1. **Առաջարկվող կարգավորման բնույթը**

Հայաստանի Հանրապետության կառավարության որոշման նախագծի ընդունումը կնպաստի հողային պաշարների պահպանության, օգտագործման և կառավարման խնդիրների լուծմանը:

1. **Նախագծի մշակման գործընթացում ներգրավված ինստիտուտները, անձինք**

Ներկայացված նախագիծը մշակվել է Հայաստանի Հանրապետության շրջակա միջավայրի նախարարության համապատասխան ստորաբաժանումների կողմից:

1. **Ակնկալվող արդյունքը**

Նախագծի ընդունումը կաջակցի ՄԱԿ-ի «Կայուն զարգացման 2030 օրակարգում» ներառված նպատակ 15-ի թիրախ 15.3՝ «ձգտելով աշխարհում հասնելու հողերի դեդրադացիայի չեզոքացման» իրականացմանը:

Նախագծի ընդունմամբ կբարձրանա հողերի կառավարման արդյունավետությունը և անապատացման հիմնախնդիրների ու դրանց լուծման վերաբերյալ հասարակության իրազեկությունը, կիրականացվեն Ռիո-ի կոնվենցիաների շրջանակներում համատեղ գործողություններ և կընդլայնվի միջազգային համագործակցությունը:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀՈՂԵՐԻ ԴԵԳՐԱԴԱՑԻԱՅԻ**

**ՉԵԶՈՔԱՑՄԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵ­ՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հայաստանի Հանրապետությունում հողերի դեգրադացիայի չեզոքացման ծրագրը հաստատելու մասին» Հայաստանի Հանրապետության կառավարության որոշման ընդունման կապակցությամբպետական կամ տեղական ինքնակառավարման մարմնի բյուջեում ավելացում կամ նվազեցում չի լինի:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀՈՂԵՐԻ ԴԵԳՐԱԴԱՑԻԱՅԻ**

**ՉԵԶՈՔԱՑՄԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հայաստանի Հանրապետությունում հողերի դեգրադացիայի չեզոքացման ծրագրը հաստատելու մասին» Հայաստանի Հանրապետության կառավարության որոշման ընդունման կապակցությամբ այլ նորմատիվ իրավական ակտերում փոփոխություններ կամ լրացումներ կատարելու անհրաժեշտություն չկա: